Ing Minggu Epifani kaping V punika kita dipun engetaken lan dipun timbali minangka umat kagunganipun Gusti, supados mbudidaya ing bab kamursidan. Mursid punika saged dados titikan anggenipun pitados lan yakin dhumateng Gusti. Mursid punika ugi dados tandha pasrahing jiwa raga wonten ing sangandhaping panguwaosipun Gusti, temah minangka umat kawontenanipun ngabdi dhateng Gusti kanthi tumemen. Pancen, ingkang saged njajagi sepinten lebeting kamursidan kita inggih namung dhiri kita pribadi. Tiyang sanes namung saged ningali tanpa saged njajagi kanthi leres lan pener bab kamursidan kita. Ingkang baku kamursidan punika boten namung magepokan sesambetanipun umat lan Gusti, nanging kamursidan ugi kababar wonten ing salebeting sesambetanipun umat sacara pribadi kaliyan sesaminipun. Kamursidan ingkang papanipun wonten ing wewengkon kayakinan, nanging mangaribawani ing salebeting gesang sosialipun manungsa.